Ofisi e simolodisa methale ya tlhokomelo tikologo
E rile bosheng ba ofisi ya tlhokomelo tikologo kwa khanseleng ya Molepolole ba simolodisa tiriso ya letlole go tlhaola matlakala e le tsela ya go ruta setshaba go tlhokomela tikologo. Mo potsolotsong le BOPA bosheng, mogolwane wa ofisi eo, Mme Masego Mmolawa o tlhalositse fa lenaneo leo le simolotse ngogola ka maikaelelo a go rutuntsha morafe wa Molepolole, bogolo jang ba ba tlhokileng lesego mo setshabeng methale e mesha ya go iphataphatela ka go tlhokomela tikologo. A re mo maitekong a go godisa lenaneo le, ofisi e ne ya rolela komiti e e itebagantseng le botsogo jwa motse go le tsamaisa e bereka ka dikomiti di le lesome le bosupa tse di bopilweng ke dikgotla dingwe tsa Molepolole. Dikgotla tse di akaretsa Lephaleng, Lekgwapheng, Loologa, Goo-Ntloedibe le tse dingwe mme badulasetilo ke bone ba gokaganyang komiti e tona le ofisi ya tlhokomelo tikologo. O tlhalosa fa letlole le go latlhelwang matlakala mo go lone le kgaogantswe ka mefuta ya matlakala, ka go na le fa go nnang mabotlele a a thubegang, mabotlele a polaseteke, ditsiri, dikhakha, pampiri tsa mebala e e farologaneng, dipampiri tsa dikgang ga mmogo le mabokoso. O boletse fa komiti nngwe le nngwe e ntsha baemedi ba le babedi ba tiro ya bone e leng go sela matlakala mo motseng mme ba a tsise kwa letloleng go a tlhaola. A re batlhokomedi ba ba tswang mo dikomiting ba fapaanela tiro kgwedi le kgwedi. A re morago ga go tlhaola matlakala, a rekisediwa khamphani ya tiriso matlakala kwa Gaborone go a dirisa sesha. O tlhalosa fa lemme le ba le bonang morago ga thekiso ya matlakala le kgaoganwa ke batlhokomedi le komiti ya botsogo jwa motse. Fa a mo tlatsa, mothusi wa gagwe, Mme Christinah Kalane o tlhalositse fa tiriso ya letlole e simolodisitswe morago ga go lemoga fa lefelo la matlakala la Gamodubu le tlala phetelela e bile batho ba sa tlhokomele tikologo, ka jalo ba dumela fa letlole le tlaa thusa go rotloetsa batho ka botlhokwa jwa go tlhokomela tikologo. Mongwe wa batlhokomedi ba letlole, Mme Josephina Thakadu, wa Lephaleng o boletse fa setshaba se saletse morago mo go tlhokomeleng tikologo mme go le botlhokwa e bile motho a ka roba sengwe mo matlakaleng.